Virginia Halas McCaskey

**Virginia Halas McCaskey** (født **Virginia Marion Halas**; 1923–2025) var eieren av National Football Leagues (NFL) Chicago Bears fra 1983 til hun døde i 2025. Hun var datter av lagets grunnlegger George Halas og arvet eierskapet da han døde i 1983.

## Tidlig liv
Hun var det eldste barnet til grunnlegger og tidligere eier av Bears George Halas og Minnie Bushing Halas. Virginia gikk på Drexel University hvor hun tok en grad i bedriftsøkonomi med planer om å jobbe som sekretær for faren. Hun var aktiv i sororityen Pi Sigma Gamma, Newman Club, Panhellenic Council og YWCA.

Da hun var åtte år gammel var McCaskey i tribunen for hennes første tittelkamp i NFL, NFL Playoff Game 1932. Hun var også i tribunene i den første NFL-kampen som ble spilt innendørs samme sesong, og Bears’ seier i NFL Championship Game 1940.

## Karriere
Offisielt var hun sekretær for Bears og styremedlem. Stemmen hennes er derimot vektet med andelen som tilhører barn og barnebarn, som kombinert med hennes andel utgjøre 80 % av eierandelene for Chicago Bears. Laget har tilhørt Halas-McCaskey-familien siden Geroge Halas kjøpte Decatur Staleys av A.E. Staley og flyttet laget til Chicago i 1921. Året etter ble laget omdøpt Bears.

George Halas hadde originalt planlagt at Virginias lillebror George Halas Jr. skulle overta laget og gjorde ham til lagpresident i 1963. Han døde derimot av et hjerteinfarkt i 1979, og det ble derfor Virginia som arvet laget da faren døde fire år senere.

Med Virginia som eier vant Bears Super Bowl XX i 1985, to sesonger etter at «Papa Bear» døde. Ligatittelen kom som en del av en fem-årig periode hvor laget vant divisjonstittelen i NFC Central hvert år, mellom 1984 og 1988. I 1986 oppløste hun cheerleadinggruppen «Honey Bears» ti år etter den ble stiftet, da hun mente at de var «sexist and degrading to women».

Laget møtte motgang på 1990-tallet, og siden 1999 har hun vært mindre involvert i den daglige driften av laget. Sønnen Michael McCaskey var lagpresident fra 1983 til Virginia gav ham sparken i 1999, men han forble styreleder frem til broren George tok over den 6. mai 2011. George McCaskey hadde vært direktør for Bears’ billettkontor siden 1991. Lagpresidenten styrer laget; da Ted Phillips tok stillingen i 1999 var det første gang siden laget ble med i NFL at hverken en Halas eller McCaskey holdt tittelen, noe som har fortsatt under nåværende president/administrerende direktør Kevin Warren.

Halas’ ektemann Ed McCaskey var tidligere styreleder og kasserer for Bears. Selv om McCaskey aldri offisielt har hatt en eierandel i laget var han i praksis medeier med sin kone frem til han døde i 2003.

Den 21. januar 2007 tok hun imot NFC Championship-troféet, som er oppkalt etter hennes far. Hun beskrev det som «den beste dagen i mitt liv, så langt», etter at Bears slo New Orleans Saints på vei til Super Bowl XLI.

McCaskey var en av ti kvinnelige lageiere i NFL i 2022, sammen med Sheila Ford Hamp (Detroit Lions), Amy Adams Strunk (Tennessee Titans), Kim Pegula (Buffalo Bills), Carol Davis (Las Vegas Raiders), Denise DeBartolo York (San Francisco 49ers), Gayle Benson (New Orleans Saints), Janice McNair (Houston Texans), Jody Allen (Seattle Seahawks) og Dee Haslam (Cleveland Browns).

Etter at Buffalo Bills’ eier Ralph Wilson døde i mars 2014 ble hun den eldste eieren i NFL, og i alle de store idrettsligaene i USA.

Etter at Arizona Cardinals’ eier Bill Bidwill døde i oktober 2019 ble McCaskey den lengstsittende eieren i NFL.

I 2023 var hun en av semifinalistene til innlemmelse i Pro Football Hall of Fame.

## Privatliv og død
McCaskey var kjent for å sette stor pris på privatlivet, og liker ikke å diskutere forretningssiden av livet sitt. I 1943 giftet hun seg med Ed McCaskey, og paret fikk 11 barn, 40 barnebarn og fire tippoldebarn. McCaskey var katolikk.

McCaskey fylte 100 år den 5. januar 2023. Hun døde den 6. februar 2025. Hun ble gravlagt med sin ektemann på All Saints Cemetery i Des Plaines i  Illinois.

## Referanser